આપણે હંમેશા સકારાત્મક વિચારો કરવા જોઈએ એ માત્ર બોલવા પૂરતું જ નથી, પરંતુ તેનો અમલ પણ કરતાં રહેવાનો છે. તમારામાં જે સકારાત્મક ઊર્જા છે તે હંમેશા રહેવી જોઇએ અને માત્ર તમારા પૂરતી જ સીમિત ન રહેતાં તમે જે કાર્યસ્થળે હોવ અથવા તમે જ્યાં પણ કાર્યરત્ હોવ ત્યાં પણ તેનો અનુભવ ચોક્કસ થવો જ જોઇએ. એકવાર વિચારોનું ચક્ર ફરે છે તો પછી બધું સારું જ થાય છે અને તમને પણ અન્ય સાથે પણ એવો જ સકારાત્મક અનુભવ થાય છે. બીજી રીતે કહું તો જો હું શાંત હોઉં, સ્થિર હોઉં તો મારી ખુશી અથવા પ્રસન્નતા મારા હાથમાં છે. મારે તમને ખુશ કરવાના નથી અને મારે સ્વયં ખુશ રહેવાનું છે. જો હું પ્રસન્ન રહીશ તો મારા પ્રકંપન(વાઇબ્રેશન્સ) પણ સારા રહેશે. તમારા વિચારોમાં પણ સ્પષ્ટતા જરૂરી છે. ક્યારેક આવી સ્થિતિઓમાં ત્રણ આવેગ વાતાવરણમાં હાવી થઇ જતાં હોય છે. જેમાં એક છે, ગુસ્સો, બીજું દર્દ અને ત્રીજું છે, આઘાત. એક આખો દુ:ખનો માહોલ હોય છે ત્યારે ત્યાં આ ત્રણેય સંવેદનાઓ એક થઇ જતી હોય છે.